Кеплер (тэлескоп)

«Кеплер» — астранамічны спадарожнік НАСА, абсталяваны звышадчувальным фатометрам, спецыяльна прызначаны для пошуку экзапланет (планет па-за Сонечнай сістэмай — каля іншых зорак), падобных да Зямлі. Гэта першы касмічны апарат, створаны з такой мэтай. Ён названы ў гонар нямецкага матэматыка і астранома, які адкрыў законы руху планет.
Абсерваторыя магла адначасова назіраць звыш 100 тыс. зорак. Наяўнасць планеты ў зоркі вызначаецца па перыядычных зменах яркасці апошняй, якія выклікаюцца транзітамі — праходжаннямі планеты перад зоркай.

Запуск адбыўся 6 сакавіка 2009 года ў 22:49 па часе Усходняга ўзбярэжжа ЗША. Будаўніцтвам і пачатковай аперацыяй кіравала «Лабараторыя рэактыўнага руху» НАСА, а першасны падрадчык, «Ball Aerospace», быў адказным за распрацоўку сістэм палёту «Кеплера». Са снежня 2009 года адказнасць за кіраванне місіяй лягла на Даследчы цэнтр Эймса, які таксама здзяйсняе асноўны аналіз навуковых даных ад тэлескопа.

Асноўная праграма была разлічана на 3,5 гады.
12 мая 2013 года тэлескоп «Кеплер» выйшаў са строю; арбітальная абсерваторыя страціла арыентацыю ў прасторы, бартавы камп’ютар перайшоў у «бяспечны рэжым» (рэжым чакання).
Хоць пасля выхаду са строю махавікоў дакладная арыентацыя апарата стала немагчымай, аналіз даных будзе працягвацца яшчэ некалькі гадоў.

За тры гады працы тэлескопам «Кеплер» былі зроблены важныя і нават сенсацыйныя адкрыцці, напрыклад, былі выяўлены планеты памерам з Зямлю і менш. Да пачатку 2014 года ім было адкрыта звыш 3500 кандыдатаў у планеты, з якіх 246 былі пазней пацверджаны рознымі групамі даследчыкаў.

30 кастрычніка 2018 года афіцыйны прадстаўнік NASA Пол Херц абвясціў аб завяршэнні місіі касмічнай абсерваторыі KeplerВ NASA сообщили о завершении миссии телескопа Kepler // Газета.Ru, 30.10.2018 .

 Мэта місіі 
Навуковай мэтай тэлескопа «Кеплер» з’яўляецца даследаванне структуры і разнастайнасці планетных сістэм. Для гэтага, разглядаючы мноства зорак, неабходна дасягнуць некалькіх мэт:

 Вызначыць, колькі планет, падобных да Зямлі, і вялікіх планет знаходзяцца каля прыдатнай для жыцця зоны (для ўсіх спектральных тыпаў зорак).
 Вылічыць дыяпазон памераў і формаў арбіт гэтых планет.
 Ацаніць колькасць планет, размешчаных у мультызоркавых сістэмах.
 Вызначыць дыяпазон памераў арбіты, яркасці, дыяметра, масы і шчыльнасці кароткаперыядычных планет-гігантаў.
 Выявіць дадатковых членаў у кожнай знойдзенай планетарнай сістэме, выкарыстоўваючы іншыя методыкі.
 Вывучыць уласцівасці тых зорак, у якіх выяўлены планетарныя сістэмы.
 Меркавалася, што ў найбліжэйшыя 2 гады «Кеплер» выявіць прыкладна 50 планет, падобных да Зямлі паводле свайго хімічнага саставу.

«Кеплер» зусім не падобны да «Хабла». Запушчаны на нізкую калязямную арбіту «Хабл» неаднаразова рамантавалі, і па камандзе з цэнтра «Хабл» можна паварочваць у любы бок. «Кеплер» абарачаецца вакол Сонца і накіраваны на пэўны ўчастак неба — уздоўж датычнай да нашага рукава галактыкі, у кірунку да яе цэнтра. Тэлескоп бесперапынна адсочвае гэты ўчастак, знаходзячы экзапланеты па зменах інтэнсіўнасці зоркі.

 Гл. таксама 
 TESS

 Спасылкі 

 Афіцыйны сайт місіі Кеплер 
 Сайт кампаніі «Ball Aerospace»
 Фотаметрыя Кеплера для першых 5 планет
 Апошнія вынікі місіі Кеплер ад 02.02.2011  

Катэгорыя:Касмічныя тэлескопы
Катэгорыя:Касманаўтыка ЗША
Катэгорыя:Экзапланеталогія
Катэгорыя:НАСА
Катэгорыя:Астранамічны спадарожнік «Кеплер»
Катэгорыя:Астрасейсмалогія
Катэгорыя:Іаган Кеплер